Zakharia - Aceh Bible - Old Testament / Zechariah-4\nMalaikat nyang ka geuteuka ubak ulôn nyan geujak lom laju geupeugoe ulôn lagée geupeugoe ureuëng teungét,\n2 "Peue nyang gata kalon?" geutanyong lé gobnyan. "Saboh gaki panyöt nyang teupeugét nibak méuh," jaweueb ulôn. "Bak ujong bagian ateueh na teumpat minyéuk, dan ban sikeulileng nyan na teuma tujoh boh panyöt, nyang maséng-maséng na tujoh boh teumpat dah.\n3 Nibak blaih wie dan uneuen gaki panyöt nyan na dua bak zaiton."\n4 Óh lheueh nyan laju lôn tanyong ubak malaikat nyan, "Peue nyang teupeulambang lé beunda-beunda nyan, Teungku Po?"\n5 "Peu kheueh hana gata teupeue?" geutanyong lé gobnyan ubak ulôn. "Hana Teungku Po," jaweueb ulôn.\n6 Malaikat nyan geuyue ulôn jak peusampoe ubak Zerubabel peusan TUHAN nyoe, "Bukon deungon teunaga tantra dan bukon teuma deungon teunaga gata keudroe gata meuhase, teuma na kheueh deungon Roh Ulôn.\n7 Bahpi nyang meulinteueng na bube gunong, nyan teukireuh dikeue gata. Gata tapeudong lom Baét Ulôn, dan bak saát gata tapeuduek batée nyang keuphon bak teumpat nyan, di ureuëng ramé jipeugah, 'Ah, lagak lagoena!' "\n8 Laju teuka lom peusan nyang laén nibak TUHAN.\n9 Lagée nyoe geupeugah lé Gobnyan, "Zerubabel ka jipeuduek sandi Baét Ulôn, dan gobnyan geupeuseuleusoe banmandum bangunan Baét nyan. Meunyoe nyan teujadi, umat Ulôn jiteupeue bahwa Ulôn kheueh nyang ka kirém gata he Zakharia ubak awaknyan.\n10 (10a)Na nyang anggab remeh peuristiwa nyoe. Teuma awaknyan jikalon Zerubabel jipeugét peumbangunan Baét Ulôn, dan awaknyan geumbira that."\n11 Óh lheueh nyan ulôn tanyong lom ubak gobnyan, "Peue teuma makna jih bandua bak zaiton si blaih u wie dan uneuen gaki panyöt nyan?\n12 Peue teuma makna jih bandua cabeueng zaiton bak sampeng bandua boh pipa méuh nyang jeuet keuteumpat ji ile minyéuk zaiton nyan?"\n13 Geuseuôt lé gobnyan ubak ulôn, "Peu kheueh hana gata teupeue?" "Hana, Teungku Amphon," jaweueb ulôn.\n14 Gobnyan pi geupeugah, "Nyan na kheueh dua droe ureuëng nyang ka geupiléh lé TUHAN Po teu álam seumeusta dan geutunyok mangat teulayani Gobnyan."